夜坐讀韋蘇州集序
作者：蘇泂
朝代：宋

paragraphs: 茲辰孟春夕，芳意二分在。
登臨愧成晚，倏忽朝晡改。
樓欄带棲鳥，野色半蒼黛。
花圍郡園夜，柳暗陂塘外。
昏鐘四簷雨，懸燈澹予對。
瓶梅書帙亂，茶樹窗紗礙。
披文到韋集，神賞希唐代。
爐烟起寂寞，至味久不壞。
妻眠稚無擾，斯境非凡會。
於時暫得我，真浄青蓮界。
蚩蚩競物欲，宵寐猶憎愛。
誰知屢空者，庶遠樊籠害。